Ego Galterius Dei gratia Eduensis episcopus, omnibus presentes litteras inspecturis notum facimus, in forma judicii probatum fuisse coram nobis per testes idoneos et omni exceptione majores, scilicet Galterum de Aleriaco, Ilionem, Petrum David canonicos Eduenses, dominum Hugonem de Verreriis debere annuatim Eduensi ecclesie pro capella de Vautoel V solidos censuales. Ego autem cum tenerem terram Hugonis, ipso prepugnante in partibus transmarinis, de mandato ejusdem persolvi per biennium dictos quinque solidos ecclesie Eduensi. In hujus autem rei testimonium, presentes litteras sigillo nostro fecimus communiri. Datum Edue anno gratie millesimo ducentesimo nono.